Franciscus Vatel
Franciscus Vatel (natus François Watel prope Perona anno circiter 1630; mortuus die 24 Aprilis 1671), e pauperibus ortus, fuit magister hospitii Francicus. Cenam paravit iussu Nicolai Fouquet ad inaugurationem villae Vallis Vicecomitis die 17 Augusti 1661; rursusque cenam apud Castellum Cantiliacense iussu principis Ludovici II Burbonii Condaei die 24 Aprilis 1671, quo die Vatel mortem sibi conscivit. Apud posteriores celebratur ut qui propter conscientiam operis sui imperfecti vitam suam deponere constitueret.